Document ID: 32012D0164

TARYBOS SPRENDIMAS
2012 m. vasario 14 d.
dėl Europos Sąjungos ir Gruzijos susitarimo dėl žemės ūkio ir maisto produktų geografinių nuorodų apsaugos sudarymo
(2012/164/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 6 dalies a punkto v papunkčiu ir 218 straipsnio 7 dalimi,
atsižvelgdama į Europos Komisijos pasiūlymą,
atsižvelgdama į Europos Parlamento pritarimą,
kadangi:
(1)
Komisija Sąjungos vardu derėjosi dėl Europos Sąjungos ir Gruzijos susitarimo dėl žemės ūkio ir maisto produktų geografinių nuorodų apsaugos (toliau - Susitarimas);
(2)
Susitarimu bus sudarytos sąlygos užtikrinti abipusę kiekvienos iš Šalių geografinių nuorodų apsaugą ir bus prisidėta prie ES kaimyninių šalių teisės aktų derinimo;
(3)
remiantis Tarybos sprendimu Nr. 2011/620/ES (1), Susitarimas buvo pasirašytas 2011 m. liepos 14 d. su sąlyga, kad jis bus sudarytas;
(4)
taip pat turėtų būti apibrėžta vidaus tvarka, pagal kurią nustatomas Sąjungos atstovavimas su Susitarimu susijusiais klausimais;
(5)
tam tikros su įgyvendinimu susijusios užduotys, įskaitant įgaliojimą iš dalies keisti tam tikrus Susitarimo techninius aspektus ir tam tikrus jo priedus, pavestos Susitarimu įsteigtam Jungtiniam komitetui;
(6)
Susitarimas turėtų būti patvirtintas,
PRIĖMĖ ŠĮ SPRENDIMĄ:
1 straipsnis
Sąjungos vardu patvirtinamas Europos Sąjungos ir Gruzijos susitarimas dėl žemės ūkio ir maisto produktų geografinių nuorodų apsaugos (toliau - Susitarimas).
Susitarimo tekstas pridedamas prie šio sprendimo.
2 straipsnis
Susitarimo 11 straipsnyje nurodytame Jungtiniame komitete Sąjungai atstovauja Komisija, padedama valstybių narių atstovų.
Įgyvendinant Susitarimo 11 straipsnio 3 dalį, Jungtinio komiteto sprendimais priimamus Susitarimo pakeitimus Sąjungos vardu tvirtina Komisija, remdamasi 2006 m. kovo 20 d. Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2) 15 straipsnio 2 dalyje nustatyta tvarka.
3 straipsnis
Tarybos pirmininkas paskiria asmenį (-is), įgaliotą (-us) Sąjungos vardu pateikti Susitarimo 14 straipsnio 1 dalyje numatytą pranešimą, kuriuo siekiama išreikšti Sąjungos sutikimą laikytis Susitarimo (3).
4 straipsnis
Šis sprendimas įsigalioja jo priėmimo dieną.
Priimta Briuselyje 2012 m. vasario 14 d.

Labels: 17
5
3
6
18
15